Cao Ren 曹仁/Official SGZ Biography

Cao Ren's biography is chapter (卷 juan) 09 of the Records of the Three Kingdoms and the 9th Book of Wei. The following is a copy of that page. The black text is Chen Shou's original Records of the Three Kingdoms. The blue text are Pei Songzhi's additions.

曹仁傳 Biography of Cao Ren
徐晃字公明，河東楊人也. 為郡吏，從車騎將軍楊奉討賊有功，拜騎都尉. 李傕、郭汜之亂長安也，晃說奉，令與天子還洛陽，奉從其計. 天子渡河至安邑，封晃都亭侯. 及到洛陽，韓暹、董承日爭鬥，晃說奉令歸太祖；奉欲從之，後悔. 太祖討奉於梁，晃遂歸太祖.

曹仁字子孝，太祖從弟也. 〔1〕少好弓馬弋獵. 後豪傑並起，仁亦陰結少年，得千餘人，周旋淮、泗之間，遂從太祖為別部司馬，行厲鋒校尉. 太祖之破袁術，仁所斬獲頗多. 從征徐州，仁常督騎，為軍前鋒. 別攻陶謙將呂由，破之，還與大軍合彭城，大破謙軍. 從攻費、華、即墨、開陽，謙遣別將救諸縣，仁以騎擊破之. 太祖征呂布，仁別攻句陽，拔之，生獲布將劉何. 太祖平黃巾，迎天子都許，仁數有功，拜廣陽太守. 太祖器其勇略，不使之郡，以議郎督騎. 太祖征張繡，仁別徇旁縣，虜其男女三千餘人. 太祖軍還，為繡所追，軍不利，士卒喪氣，仁率厲將士甚奮，太祖壯之，遂破繡.



太祖與袁紹久相持於官渡，紹遣劉備徇濦彊諸縣，多舉眾應之. 自許以南，吏民不安，太祖以為憂. 仁曰：「南方以大軍方有目前急，其勢不能相救，劉備以彊兵臨之，其背叛固宜也. 備新將紹兵，未能得其用，擊之可破也. 」太祖善其言，遂使將騎擊備，破走之，仁盡復收諸叛縣而還. 紹遣別將韓荀鈔斷西道，仁擊荀於雞洛山，大破之. 由是紹不敢復分兵出. 復與史渙等鈔紹運車，燒其糧穀.

河北既定，從圍壺關. 太祖令曰：「城拔，皆坑之. 」連月不下. 仁言於太祖曰：「圍城必示之活門，所以開其生路也. 今公告之必死，將人自為守. 且城固而糧多，攻之則士卒傷，守之則引日久；今頓兵堅城之下，以攻必死之虜，非良計也. 」太祖從之，城降. 於是錄仁前後功，封都亭侯.

從平荊州，以仁行征南將軍，留屯江陵，拒吳將周瑜. 瑜將數萬眾來攻，前鋒數千人始至，仁登城望之，乃募得三百人，遣部曲將牛金逆與挑戰. 賊多，金眾少，遂為所圍. 長史陳矯俱在城上，望見金等垂沒，左右皆失色. 仁意氣奮怒甚，謂左右取馬來，矯等共援持之. 謂仁曰：「賊眾盛，不可當也. 假使棄數百人何苦，而將軍以身赴之！」仁不應，遂被甲上馬，將其麾下壯士數十騎出城. 去賊百餘步，迫溝，矯等以為仁當住溝上，為金形勢也，仁徑渡溝直前，衝入賊圍，金等乃得解. 餘眾未盡出，仁復直還突之，拔出金兵，亡其數人，賊眾乃退. 矯等初見仁出，皆懼，及見仁還，乃歎曰：「將軍真天人也！」三軍服其勇. 太祖益壯之，轉封安平亭侯.

太祖討馬超，以仁行安西將軍，督諸將拒潼關，破超渭南. 蘇伯、田銀反，以仁行驍騎將軍，都督七軍討銀等，破之. 復以仁行征南將軍，假節，屯樊，鎮荊州. 侯音以宛叛，略傍縣眾數千人，仁率諸軍攻破音，斬其首，還屯樊，即拜征南將軍. 關羽攻樊，時漢水暴溢，于禁等七軍皆沒，禁降羽. 仁人馬數千人守城，城不沒者數板. 羽乘船臨城，圍數重，外內斷絕，糧食欲盡，救兵不至. 仁激厲將士，示以必死，將士感之皆無二. 徐晃救至，水亦稍減，晃從外擊羽，仁得潰圍出，羽退走.

仁少時不脩行檢，及長為將，嚴整奉法令，常置科於左右，案以從事. 鄢陵侯彰北征烏丸，文帝在東宮，為書戒彰曰：「為將奉法，不當如征南邪！」及即王位，拜仁車騎將軍，都督荊、揚、益州諸軍事，進封陳侯，增邑二千，并前三千五百戶. 追賜仁父熾諡曰陳穆侯，置守冢十家. 後召還屯宛. 孫權遣將陳邵據襄陽，詔仁討之. 仁與徐晃攻破邵，遂入襄陽，使將軍高遷等徙漢南附化民於漢北，文帝遣使即拜仁大將軍. 又詔仁移屯臨潁，遷大司馬，復督諸軍據烏江，還屯合肥. 黃初四年薨，諡曰忠侯. 〔1〕子泰嗣，官至鎮東將軍，假節，轉封甯陵侯. 泰薨，子初嗣. 又分封泰弟楷、範，皆為列侯，而牛金官至後將軍.



Chen Shou comments
評曰：夏侯、曹氏，世為婚姻，故惇、淵、仁、洪、休、尚、真等並以親舊肺腑，貴重于時，左右勳業，咸有效勞. 爽德薄位尊，沈溺盈溢，此固大易所著，道家所忌也. 玄以規格局度，世稱其名，然與曹爽中外繾綣；榮位如斯，曾未聞匡弼其非，援致良才. 舉茲以論，焉能免之乎！